LT Europos Sąjungos oficialusis leidinys L 138/110

KOMISIJOS ĮGYVENDINIMO SPRENDIMAS

2014 m. gegužės 12 d.

kuriuo nutraukiamas antidempingo tyrimas dėl importuojamų Kinijos Liaudies Respublikos kilmės aglomeruotų akmenų

(2014/272/ES)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2009 m. lapkričio 30 d. Tarybos reglamentą (EB) Nr. 1225/2009 dėl apsaugos nuo importo dempingo kaina iš Europos bendrijos narėmis nesančių valstybių (1) (toliau – pagrindinis reglamentas), ypač į jo 9 straipsnio 2 dalį,

kadangi:

A. PROCEDŪRA

INICIJAVIMAS

(1) 2013 m. birželio mėn. Europos Komisija (toliau – Komisija) pranešimu, paskelbtu Europos Sąjungos oficialiajame leidinyje (2), inicijavo antidempingo tyrimą dėl į Sąjungą importuojamų Kinijos Liaudies Respublikos kilmės aglomeruotų akmenų.

(2) Tyrimas inicijuotas gavus skundą, kurį 2013 m. gegužės 14 d. Sąjungos gamintojų, kurie pagamina daugiau nei 25 % visų aglomeruotų akmenų Sąjungoje, vardu pateikė „A.St.A Europe“ (toliau – skundo pateikėjas).

(3) Skunde pateikta šio produkto dempingo ir jo daromos materialinės žalos prima facie įrodymų, kurių pakako tyrimo inicijavimui pagrįsti.

(4) Komisija apie tyrimo inicijavimą pranešė skundo pateikėjui, kitiems žinomiems Sąjungos gamintojams, Sąjungos gamintojų asociacijai, žinomiems eksportuojantiems Kinijos Liaudies Respublikos (toliau – KLR) gamintojams, KLR atstovams, žinomiems importuotojams, žinomiems Sąjungos žaliavų ir aglomeruotų akmenų gamybos įrangos gamintojams, žinomiems naudotojams, žaliavų gamintojų asociacijai, naudotojų ir vartotojų asociacijoms ir jiems nusiuntė klausimynus. Suinteresuotosioms šalims buvo suteikta galimybė raštu pareikšti savo nuomonę ir prašyti jas išklausyti per pranešime apie inicijavimą nustatytą laikotarpį.

(5) Skundo pateikėjas, kiti Sąjungos gamintojai, eksportuojantys KLR gamintojai, importuotojai ir naudotojai pareiškė savo nuomonę. Visos suinteresuotosios šalys, pateikusios prašymą išklausyti ir jame nurodžiusios svarbias priežastis, dėl kurių reikėtų jas išklausyti, buvo išklausytos.

B. SKUNDO ATSIĖMIMAS IR TYRIMO NUTRAUKIMAS

(6) 2014 m. vasario 18 d. Komisijai skirtu raštu skundo pateikėjas atsiėmė skundą.

(7) Pagal pagrindinio reglamento 9 straipsnio 1 dalį tyrimas gali būti nutraukiamas, jei skundas atsiimamas ir jeigu nutraukiant tyrimą neprieštaraujama Sąjungos interesams.

(8) Atliekant tyrimą nenustatyta jokių aplinkybių, įrodančių, kad nutraukus šį tyrimą būtų prieštaraujama Sąjungos interesams. Todėl Komisija mano, kad šį tyrimą reikėtų nutraukti. Apie tai buvo pranešta suinteresuotosioms šalims ir joms suteikta galimybė teikti pastabas. Tačiau pastabų negauta.

(9) Todėl Komisija daro išvadą, kad antidempingo tyrimas dėl į Sąjungą importuojamų KLR kilmės aglomeruotų akmenų turėtų būti nutrauktas.

(10) Šis sprendimas atitinka pagrindinio reglamento 15 straipsnio 1 dalimi įsteigto komiteto nuomonę,

PRIĖMĖ ŠĮ SPRENDIMĄ:

1 straipsnis

Nutraukiamas antidempingo tyrimas dėl į Sąjungą importuojamų Kinijos Liaudies Respublikos kilmės plytelių ir kitų lygaus paviršiaus dirbinių, blokų ir plokščių iš dirbtinio akmens, surišto derva, arba iš aglomeruoto akmens ir (arba) stiklo, ir (arba) veidrodžio, surišto derva, kurių KN kodai šiuo metu yra ex 6810 11 90, ex 6810 19 00, ex 6810 91 00, ex 6810 99 00, ex 7016 10 00, ex 7016 90 40, ex 7016 90 70 ir ex 7020 00 80.

2 straipsnis

Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

Priimta Briuselyje 2014 m. gegužės 12 d. Komisijos vardu Pirmininkas José Manuel BARROSO

(1) OL L 343, 2009 12 22, p. 51.

(2) OL C 183, 2013 6 28, p. 21.